別可山
作者：葉茵
朝代：宋

paragraphs: 松江之左，可漁可農。
古樹陰陰，碧波溶溶。
子契予好，携家而從。
載笑載語，乃棹輕篷。
冥訪前脩，天隨室邇。
中心孔嘉，爰居爰止。
有薰自南，景物清美。
槐柳于前，煩歊潜弭。
我有旨酒，與子酌之。
既醉且舞，且歌而詩。
陶然樂只，厥情怡怡。
一日舍去，豈不念茲。
客懷先秋，興言欲別。
屢止屢辭，行計已决。
送子于舟，期我乎雪。
敬哉前邁，于時炎熱。
惆悵若失，延佇長津。
復面猶賒，柰何夕晨。
豈無他友，白首如新。
念子實繁，融融天真。
北山有梅，南山有雲。
下有猿鶴，中有隠君。
千里命駕，予敢不厪。
乃志必獲，載歌斯文。